โครงการสัมมนา เรื่อง “บทบาทคนนอกพื้นที่ต่อกระบวนการสันติภาพจังหวัดชายแดนใต้”

หลักการและเหตุผล

โครงการสัมมนา เรื่อง “บทบาทคนนอกพื้นที่ต่อกระบวนการสันติภาพจังหวัดชายแดนใต้” เป็นโครงการร่วมมือระหว่างศูนย์ศึกษาพัฒนาสังคม คณะรัฐศาสตร์ จุฬาลงกรณ์มหาวิทยาลัยและสถาบันสิทธิมนุษยชนและสันติศึกษา มหาวิทยาลัยมหิดล โดยมีเป้าหมายในการสำรวจบทบาทของคนนอกพื้นที่ เช่น นักวิชาการ สถาบันการศึกษา ภาคประชาสังคม สื่อมวลชนและผู้กำหนดนโยบายที่ไม่ได้อาศัยอยู่ในพื้นที่จังหวัดชายแดนใต้หากแต่มีส่วนสนับสนุนงานด้านสันติภาพในพื้นที่ในมิติต่าง ๆ

สถานการณ์ความขัดแย้งและความรุนแรงในพื้นที่จังหวัดชายแดนใต้ยังคงดำรงมาอยู่อย่างต่อเนื่อง ซึ่งถือได้ว่าเป็นความขัดแย้งที่ยืดเยื้อ (protracted conflict) ในสังคม จากสถิติของศูนย์เฝ้าระวังสถานการณ์ภาคใต้ (Deep South Watch) ตั้งแต่ปี พ.ศ. 2547 จนถึง พ.ศ. 2559 เกิดเหตุรุนแรงกว่า 15,530 ครั้ง ซึ่งมีผู้เสียชีวิตกว่า 6,613 คนและผู้ได้รับบาดเจ็บ 18,645 คน โดยทั้งชาวพุทธและมุสลิมตกเป็นเหยื่อของความรุนแรงในพื้นที่

ตั้งแต่การปะทุขึ้นของความขัดแย้งรุนแรงในพื้นที่ในปี พ.ศ. 2547 เป็นต้นมา มีความพยายามหลากหลายแนวทางในการแสวงหาหนทางสร้างสันติภาพในพื้นที่จังหวัดชายแดนใต้ เช่น การจัดตั้งคณะกรรมการอิสระเพื่อความสมานฉันท์ (กอส.) และกระบวนการเจรจาอย่างไม่เป็นทางการกับกลุ่มผู้เห็นต่างจากรัฐ ซึ่งถือได้ว่าเป็นความพยายามระดับบน จนกระทั่งในปี พ.ศ. 2556 รัฐบาลไทยได้ลงนามในบันทึกความเข้าใจร่วม (Memorandum of Understanding) กับทางบีอาร์เอ็น (Barinsan Revolusi Nasional) เพื่อดำเนินการพูดคุยสันติสุขในพื้นที่จังหวัดชายแดนใต้ ซึ่งในเวลาต่อมาเป็นการพูดคุยระหว่างตัวแทนของรัฐบาลไทยกับทางมาราปาตานี การพูดคุยดังกล่าวยังคงคืบหน้าไปอย่างช้า ๆ

นอกจากกระบวนการสันติภาพในระดับบนที่สาธารณชนรับรู้ผ่านทางสื่อมวลชนแล้ว กว่า 13 ปีที่ผ่านมามีความพยายามมากมายจากหลายภาคส่วนในการสนับสนุนการสร้างสันติภาพในมิติต่าง ๆ ให้กับพื้นที่จังหวัดชายแดนใต้ โดยเฉพาะบทบาทของภาควิชาการและภาคประชาสังคมในพื้นที่จังหวัดชายแดนใต้ เช่น ศูนย์เฝ้าระวังสถานการณ์ภาคใต้ สภาประชาสังคมชายแดนใต้ เครือข่ายผู้หญิงเพื่อสันติภาพ เป็นต้น ซึ่งองค์กรและกลุ่มต่าง ๆ เหล่านี้มีบทบาทส่งเสริมสันติภาพ อย่างไรก็ตาม หน่วยงานและองค์กรภายนอกพื้นที่เองก็มีบทบาทในการส่งเสริมสันติภาพในพื้นที่เช่นกัน ทั้งหน่วยงานองค์กรภาควิชาการ องค์กรภาคประชาสังคมและองค์กรระหว่างประเทศ

งานสัมมนาครั้งนี้จึงเป็นการเปิดพื้นที่ในการพูดคุย แลกเปลี่ยนและถกเถียงถึงบทบาทของคนนอกพื้นที่ต่อกระบวนการสันติภาพในจังหวัดชายแดนใต้ โดยแบ่งเนื้อหาเป็นสองส่วนได้แก่ ส่วนแรกเป็น เวทีสาธารณะแลกเปลี่ยนระหว่างนักวิชาการและนักปฏิบัติที่มีประสบการณ์กับงานสันติภาพและความขัดแย้งในพื้นที่จังหวัดชายแดนภาคใต้เพื่อสำรวจบทบาทของคนนอกพื้นที่และนำเสนอประเด็นข้อกังวลของสังคมไทยและคนนอกพื้นที่ต่อปัญหาความขัดแย้งในจังหวัดชายแดนภาคใต้ เช่น ประเด็นการอยู่ร่วมกันของชาวพุทธและชาวมุสลิมกับกระแสการเกลียดกลัวมุสลิมในภูมิภาคต่าง ๆ เป็นต้น ส่วนที่สองเป็นเวทีสัมมนาระดมความคิดเห็นหลากภาคส่วน (Multi-stakeholder Platform) ซึ่งเชิญตัวแทนหลากหลายภาคส่วนทั้งภายในและภายนอกพื้นที่จังหวัดชายแดนใต้มาร่วมแสดงความคิดเห็นและแสวงหาแนวทางความร่วมมือระหว่างองค์กรสำหรับงานสันติภาพในจังหวัดชายแดนใต้

วัตถุประสงค์โครงการ

1. เพื่อสร้างแนวทางวิเคราะห์และองค์ความรู้เกี่ยวกับบทบทของคนนอกพื้นที่และสาธารณชนในสังคมไทยต่อกระบวนการสันติภาพและการส่งเสริมสันติภาพในจังหวัดชายแดนใต้
2. เพื่อส่งเสริมการพูดคุยและการสร้างเครือข่ายความร่วมมือระหว่างองค์กรและหน่วยงานภาคส่วนต่าง ๆ ในการทำงานสันติภาพในพื้นที่จังหวัดชายแดนใต้
3. เพื่อผลักดันประเด็นและสร้างความตระหนักรู้ทางสาธารณะเกี่ยวกับบทบทของคนนอกพื้นที่และพลเมืองในสังคมไทยโดยทั่วไปกับการส่งเสริมและสร้างสันติภาพในจังหวัดชายแดนใต้

*ผลที่คาดว่าจะได้รับ*

* คาดว่ามีผู้เข้าร่วมในงานสัมมนาครั้งนี้ประมาณ 100 คน จากทั้งภาควิชาการ ภาคประชาสังคม หน่วยงานภาครัฐ นักศึกษาและสื่อมวลชน
* จัดทำเอกสารสรุปงานสัมมนา (Proceeding) ซึ่งมีบทนำเสนอผลงานวิชาการและบทสรุปการเสวนาโดยจะตีพิมพ์บนเว็บไซต์
* จัดทำบทสรุปงานสัมมนาเพื่อส่งลงสื่อ

กำหนดการเวทีสัมมนา เรื่อง “บทบาทคนนอกพื้นที่ต่อกระบวนการสันติภาพจังหวัดชายแดนใต้

วันที่ 6 – 7 ธันวาคม 2560

ณ คณะรัฐศาสตร์ จุฬาลงกรณ์มหาวิทยาลัย

| เวลา | กำหนดการ | | วัตถุประสงค์ |
| --- | --- | --- | --- |
| *วันที่ 6 ธันวาคม 2560 – เวทีสาธารณะแลกเปลี่ยนระหว่างนักวิชาการและคนทำงานสันติภาพ* | | | |
| 9.00 – 9.15 น. | กล่าวเปิดโดย คณบดี คณะรัฐศาสตร์ จุฬาลงกรณ์มหาวิทยาลัย | |  |
| 9.15 – 9.45 น. | ปาฐกถา เรื่อง  “บทบาทของสังคมไทยกับการสร้างสันติภาพในจังหวัดชายแดนใต้”  โดย ศ. เกียรติคุณ นพ. ประเวศ วะสี | | เพื่อทบทวนบทบาทการสร้างสันติภาพและบทบาทของสังคมจากมุมมองคนนอกพื้นที่ที่เกี่ยวข้องกับการทำงานด้านสันติภาพและความขัดแย้งในจังหวัดชายแดนใต้ |
| 9.45-10.00 น. | พัก | |
| 10.00 - 12.00 น. | เสวนา เรื่อง “บทบาทของสถาบันวิชาการและนักวิชาการกับการสร้างสันติภาพจังหวัดชายแดนใต้”   * รศ.ดร.มารค ตามไท * รศ.ดร.ฉันทนา บรรพศิริโชติ-หวันแก้ว * รศ.ดร.โคทม อารียา * ผศ.ดร.สุชาติ เศรษฐมาลินี   *ผู้ดำเนินรายการ* – ดร.เอกพันธุ์ ปิณฑวณิช | |
| 12.00 - 13.00 น. | พักรับประทานอาหารกลางวัน | |  |
| 13.00 - 14.30 น. | เสวนา เรื่อง “บทบาทของประชาสังคมนอกพื้นที่กับกระบวนการสันติภาพจังหวัดชายแดนใต้”   * เรืองระวี พิชัยกุล (สถาบันวิจัยบทบาทหญิงชายและการพัฒนา) * ยุพา ภูษาหัส (มูลนิธิเอเชีย) * สมเกียรติ จันทรสีมา (ไทยพีบีเอส) * ตัวแทนจากศูนย์ทรัพยากรเพื่อสันติภาพ (PRC)   *ผู้ดำเนินรายการ* – ดร. ดวงหทัย บูรณเจริญกิจ | | เพื่อทบทวนบทบาทการสร้างสันติภาพและบทบาทของสังคมจากมุมมองคนนอกพื้นที่ที่เกี่ยวข้องกับการทำงานด้านสันติภาพและความขัดแย้งในจังหวัดชายแดนใต้ |
| 14.45 - 15.00 น. | พัก | |  |
| 14.45 – 16.30 น. | เวทีเสวนาและนำเสนองานศึกษา เรื่อง บทบาทของศาสนิกชนในความขัดแย้งจังหวัดชายแดนภาคใต้: สำรวจประเด็นการอยู่ร่วมกันระหว่างคนต่างศาสนา   * อ.ประกีรติ สัตสุต (นศ.ปริญญาเอก มหาวิทยาลัย Wisconcin-Madison) – “บทบาทของผู้นำศาสนากับการอยู่ร่วมกันระหว่างชนต่างศาสนิก” * อ.เอกรินทร์ ต่วนศิริ (ปาตานีฟอรั่ม) – “กระแสเกลียดกลัวมุสลิมและทัศนคติของคนไทยในภูมิภาคต่าง ๆ ต่อชาวมุสลิมในจังหวัดชายแดนใต้” * ดร.ผกาวดี สุพรรณจิตวนา (มหาวิทยาลัยรามคำแหง)   *ผู้ดำเนินรายการ* – ดร.พัทธีรา นาคอุไรรัตน์ | | เพื่อสำรวจประเด็นการอยู่ร่วมกันของคนต่างศาสนาในฐานะชนส่วนใหญ่และชนกลุ่มน้อยเพื่อเปิดประเด็นสำหรับการพูดคุยถึงความขัดแย้งและสันติภาพในจังหวัดชายแดนใต้และบทบาทของคนในสังคมไทยต่อสถานการณ์ดังกล่าว |
| 7 ธันวาคม 2560 – เวทีประชุมรวมภาคส่วนที่เกี่ยวข้องกับงานสันติภาพในจังหวัดชายแดนภาคใต้ | | | |
| 9.00 – 9.30 น. | | แนะนำตัวและทบทวนประเด็นพูดคุยจากเวทีเสวนา |  |
| 9.30 – 12.30 น. | | เสวนาแลกเปลี่ยนประเด็นเรื่องเครือข่ายและความร่วมมือในงานสันติภาพจังหวัดชายแดนใต้   * แลกเปลี่ยนสถานการณ์และงานที่แต่ละองค์กรทำ * แนวโน้มและข้อท้าทายของสถานการณ์ในจังหวัดชายแดนใต้ในปัจจุบัน * แสวงหาความเครือข่ายและความร่วมมือ   *ผู้ดำเนินรายการ* – ดร.เอกพันธุ์ ปิณฑวณิช |  |
| 12.30 – 13.00 น. | | พักรับประทานอาหารกลางวัน |  |